**КАТЯ ТРИЧКОВА - ПРОДУЦЕНТ**

След завършването на магистратура по право и специализация по режисура в НАТФИЗ при акад. Людмил Стайков, през 2013 Катя поема управлението на продуцентска компания Контраст филмс, чиято основна цел е да развива и продуцира игрални и документални филми. От 2011 г. тя работи и в тясно сътрудничество с българският режисьор и продуцент Стефан Командарев (за Арго филм ЕООД), както и като независим продуцент за други български компании.

Нейната филмография включва над 10 филма, сред които игралният дебют на Светослав Драганов **СМИРЕН** (награда за най-добър дебют на пълнометражен филм от Националния фестивал на българското кино – Награди на Съюза на българските филмови дейци „Васил Гендов“ 2022; специална награда на журито от МФФ София филм фест), документалният  **ТИХО НАСЛЕДСТВО** на Петя Накова (2021, ко-продукция с НВО, излъчен в 23 държави), В КРЪГ на Стефан Командарев (2019, МФФ Сараево), **ПОСОКИ** на Стефан Командарев (2017, Особен поглед, Кан), **КУЧЕТА** на Богдан Мирика (2016, Награда FIPRESCI, Особен поглед, Кан) и късометражните филми **ДРЕХИ** на Веселин Бойдев (2017, награда Джеймсън за най-добър български късометражен филм на МФФ София и на Българската филмова академия) и **ВЕРИГА** от Айке Бетинга (2015, Най-добър късометражен филм на МФФ Edem и ASIANA).

Катя е специализирала филмово продуцентство в Европейските програми EAVE и EURODOC и е участвала в Sarajevo Talent Campus, Kyoto Filmmakers Lab и програма ExOriente.

През 2022 година е представлява България в престижната Европейска програма Producers on the move, организирана от European Film Promotion.